Diari Oficial de la Generalitat Valenciana


Sumari del DOGV 3980, del 17-04-2001 (2001/3400)

ORDRE de 3 d'abril de 2001, de la Conselleria de Benestar Social, per la qual es convoquen quatre beques per a la realització de pràctiques professionals d'informàtica.
------------------------------------------------------------------------------------------------------------------------------------------------------------------------

### Dades del document

Número de DOGV
:   3980

Data del DOGV
:   17-04-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/3400


Data del document
:   03-04-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * professió de la informàtica
    * ajuda pública
    * assignació per estudis
    * suport econòmic

ORDRE de 3 d'abril de 2001, de la Conselleria de Benestar Social, per la qual es convoquen quatre beques per a la realització de pràctiques professionals d'informàtica. [2001/X3400]
  
La Conselleria de Benestar Social, en el marc de la política dirigida a la millora i especialització d'estudiants universitaris, convoca la concessió de quatre beques perquè puguen accedir a la realització de pràctiques professionals d'informàtica, dins de l'àmbit de l'administració pública.
  
Aquesta actuació es troba recollida en els objectius i activitats del programa 311.10 Direcció i Serveis Generals i existeix prou consignació pressupostària en el pressupost de la Generalitat Valenciana per a l'exercici de 2001.
  
En virtut de les facultats que em confereixen el Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, del Govern Valencià i segons el que estableix el Decret 108/1992, de 6 de juliol, de Govern Valencià, pel qual es regula la concessió de beques,
  
ORDENE
  
Primer
  
Procedir a la convocatòria de concurs públic per a la concessió de quatre beques per a la realització de pràctiques professionals d'informàtica, en la Conselleria de Benestar Social.
  
Segon
  
Aprovar les bases que s'adjunten en l'annex I d'aquesta ordre, per les quals ha de regir-se aquesta convocatòria.
  
Tercer
  
Aquestes beques es financen a càrrec dels pressupostos de la Generalitat Valenciana, aplicació pressupostària 33.79.79.917.25.2, línia de subvenció T1819/000/01.
  
Quart
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Cinqué
  
Les ajudes tindran un import global màxim de 5.120.000 pessetes (30.771,8 euros), que es pagaran a càrrec de l'aplicació pressupostària 56.05.20.2557.961.72.1, línia de subvenció T1819/000/01 del pressupost per al present exercici de 2001.
  
Sisé
  
Aquesta ordre esgota la via administrativa i en la seua contra podrà interposar-se recurs contenciós administratiu, en el termini de dos mesos comptador des de l'endemà de la seua publicació, davant del Tribunal Superior de Justícia de la Comunitat Valenciana, segons el que preveuen els articles 10, 1. j i 46 de la Llei 29/1998, de 13 de juliol, reguladora de l'esmentada jurisdicció. Així mateix, hi haurà recurs potestatiu de reposició, davant de la Conselleria de Benestar Social, en el termini d'un mes comptador a partir de l'endemà de la seua publicació, segons el que preveuen els articles 107 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 3 d'abril de 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria per a la concessió de quatre beques per a la realització de pràctiques professionals d'informàtica en la Conselleria de Benestar Social.
  
Primera. Objecte
  
Les beques tenen per objecte la participació en pràctiques en distints projectes informàtics que suposen la incorporació de noves tecnologies en la relació entre ciutadà i administració.
  
Segona. Sol·licitants
  
Podran optar a les beques les persones que reunisquen el requisit d'haver superat els estudis de primer cicle (tres primers cursos aprovats) d'informàtica en qualsevol universitat espanyola.
  
Els beneficiaris d'aquesta subvenció no podran percebre simultàniament cap tipus de retribució econòmica, bé en concepte de treball per compte d'altri, bé per gaudi de qualsevol altra beca.
  
Tercera. Obligacions dels becaris o becàries
  
L'acceptació de la beca suposa l'adquisició dels següents compromisos:
  
1. Complir les bases de la convocatòria i la resta de normes que resulten d'aplicació, com a conseqüència d'aquesta.
  
2. Començar el gaudi de la beca el dia que s'assenyale.
  
3. Exercir l'activitat, objecte d'aquesta convocatòria, sota la supervisió del Servei d'Informàtica.
  
4. Realitzar les comeses inherents a la finalitat de la beca, d'acord amb la distribució que organitze l'òrgan que n'exerceix la tutela, amb un horari màxim de 35 hores setmanals.
  
5. Presentar un informe dins dels 15 dies posteriors al terme de cada semestral natural, que contindrà la menció dels treballs i estudis realitzats en el període.
  
6. Declaració d'estar al corrent en les obligacions tributàries i amb la Seguretat Social.
  
L'incompliment pel becari o becària de les seues obligacions podrà donar lloc a la privació de la beca pel temps que quedara de gaudi, sense perjudici de les altres responsabilitats que resultaren exigibles.
  
Quarta. Duració, dotació, finançament i forma de pagament
  
El període de duració de cada beca abraçarà des del començament que s'assenyale fins al final de l'exercici econòmic de l'any 2001. No obstant això, l'esmentat període podria prorrogar-se a l'exercici 2002 i fins un màxim de 12 mesos, inclòs el període de pròrroga, sempre que existisca consignació pressupostària adequada i suficient en l'exercici econòmic de l'any 2002.
  
L'import total de cada beca ascendeix a 160.000 pessetes (961,62 euros) mensuals brutes, amb un import previsible màxim de 1.280.000 pessetes (7.692,95 euros) cada una, tenint en compte el període previsible de gaudi a partir del mes de maig i estaran subjectes a les retencions que escaiga.
  
La Generalitat contractarà una assegurança d'accidents i de malaltia per al becari, pel temps de duració de la beca, si no tinguera cobertes aquestes contingències.
  
La forma de pagament serà mensual, amb certificat previ del secretari general de la bona marxa de l'objecte de la beca.
  
Cinquena. Sol·licituds
  
Les persones aspirants a la beca presentaran en el termini de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana, una sol·licitud, segons model que es detalla a l'annex II, les quals estaran a disposició de les persones interessades en el Registre General de la Conselleria de Benestar Social (passeig de l'Albereda, 16, de València). Els candidats hauran de presentar-lo en el mateix registre General o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, omplint junt amb la fotocòpia compulsada del document nacional d'identitat (DNI), la següent documentació:
  
a) Currículum, en què es faran constar les dades personals, acadèmiques i professionals.
  
b) Fotocòpia compulsada de l'expedient acadèmic.
  
c) Certificats o acreditacions de les circumstàncies que proven la preparació tècnica de la persona candidata.
  
d) Declaració jurada de no tenir cap relació laboral fixa i d'estar al corrent en les seues obligacions fiscals i amb la Seguretat Social.
  
e) Declaració de no ser beneficiari de cap beca d'igual o semblant activitat.
  
Sisena. Selecció
  
Per a l'examen de sol·licituds de la beca, es constituirà una comissió avaluadora, que elaborarà les oportunes propostes d'adjudicació de les beques, en el termini d'un mes des de l'acabament del termini de presentació de les sol·licituds. L'esmentada comissió estarà integrada pels següents membres:
  
a) La secretària general administrativa
  
b) El cap de Servei d'Informàtica.
  
c) Un tècnic del Servei d'Informàtica.
  
Els membres de la comissió podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.
  
La Conselleria de Benestar Social es reserva la facultat de deixar deserta totalment o parcial, l'adjudicació de la beca convocada i d'interpretar el contingut d'aquestes bases.
  
La selecció dels becaris vindrà donada per la puntuació obtinguda per l'aplicació del següent barem:
  
- Expedient acadèmic. S'hi valorarà en relació a la qualificació mitjana, fins a 4 punts del següent mode:
  
Aprovat: 1 punt
  
Notable: 2 punts
  
Excel·lent: 3 punts
  
Matrícula d'honor: 4 punts
  
- Cursos, assistència a jornades i/o congressos : fins 1 punt
  
- Titulació superior a l'exigida: fins 1 punt
  
- Col·laboració en projectes d'investigació: 2 punts.
  
- Coneixements de valencià de nivell elemental, mitjà o superior, fins a 0,50 punts d'acord amb el següent barem:
  
Nivell elemental: 0,15 punts
  
Nivell mitjà: 0,25 punts
  
Nivell superior: 0,50 punts
  
- Coneixements d'altres idiomes, tenint especial consideració els oficials de la Unió Europea, fins a 0,50 punts.
  
- Entrevista, fins un màxim de 3 punts, en la qual es valoraran els coneixements tècnics, així com l'experiència dels candidats. No es valorarà cap mèrit que no estiga degudament documentat. La comissió avaluadora podrà establir, si és procedent, una puntuació mínima per a poder accedir a la fase d'entrevistes, a la vista de les sol·licituds presentades.
  
Setena. Concessió
  
Les beques s'adjudicaran mitjançant resolució del secretari general de la Conselleria, d'acord amb la vigent resolució de delegació de competències, a la vista de la proposta de la comissió avaluadora, en el termini màxim d'un mes a partir de l'endemà de l'acabament de presentació de sol·licituds. La no-resolució adjudicatòria dins del termini establit anteriorment produirà l'efecte de la desestimació de les sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Vuitena. Obligacions, incidències i tutoria dels becaris
  
La beca és incompatible amb el gaudi de qualsevol altra beca o ajuda que pogueren concedir-se per la mateixa o semblant activitat. La infracció d'aquesta regla deixarà sense efecte la beca.
  
La condició de becaris no genera relació laboral ni administrativa alguna amb la Generalitat Valenciana.
  
Els becaris, si és procedent, hauran de presentar la documentació acreditativa del compliment de les seues obligacions fiscals i amb la Seguretat Social.
  
La Conselleria de Benestar Social resoldrà les incidències que es produïsquen durant el període de gaudi de la beca i podrà deixar-les sense efecte, amb audiència prèvia a l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.
  
El cap de Servei d'Informàtica de la Conselleria de Benestar Social ordenarà les activitats dels becaris atenent la finalitat de les beques.
  
Davant de les incidències, renúncies, abandons o incompliments que deixen vacant una beca, es procedirà a ocupar-la segons l'ordre establit en la borsa de reserva que resulte del procés de selecció.